નવી દિલ્હીઃ કોંગ્રેસ અધ્યક્ષ રાહુલ ગાંધીએ નોટબંધી અને રાફેલ યુદ્ધ વિમાન ડીલને લઈને મોદી સરકાર પર આકરા પ્રહારો કર્યા હતા. નોટબંધી બાદ આરબીઆઈ દ્વારા તાજેતરમાં જ જાહેર કરવામાં આવેલા આંકડાઓનો હવાલો આપતા રાહુલ ગાંધીએ કહ્યું હતું કે, નોટબંધી જાણીજોઈને ગરીબોના પગ પર મારવામાં આવેલી કુહાડી છે. વડાપ્રધાને પોતાના 15-20 ઉદ્યોગપતિ મિત્રોને લાભ પહોંચાડવા દેશના યુવાઓ, મહિલાઓ, ખેડૂતો અને નાના વ્યાપારીઓના ખીસ્સામાંથી પૈસા કાઢીને તેમને આપી દીધા હોવાનો રાહુલ ગાંધીએ આરોપ લગાવ્યો હતો. રાહુલ ગાંધીએ નાણાંમંત્રી અરૂણ જેટલી પર પણ આક્ષેપ કરતા કહ્યું હતું કે, રાફેલ ડીલ મામલે તેઓ અમને જ વળતા સવાલ કરે છે પરંતુ સંયુક્ત સંસદીય સમિતિ બનાવવાને લઈને ચુપ છે. તેમણે કહ્યું હતું કે, દેશ જાણવા માંગે છે કે, મોદી અને અનિલ અંબાણી વચ્ચે શું ડીલ થઈ છે.